Villy Søvndal (SF), 1998-11-20:
Det er
Når undersøgelser påviser noget andet, er der da et behov for at få påvist, hvem der har ret i den diskussion.
Der har også været påvist en nødvendighed for at få givet nogle handlingshenvisninger på, hvad man gør konkret for at komme ud af situationen.
Så var både hr. Tom Behnke og hr. Anders Samuelsen inde på, at man i stedet for skulle stille konkrete forslag.
Jeg siger tak for opfordringen.
Det har vi en tradition for at gøre i SF, og det vil vi også fortsætte med.
Hr. Jørn Pedersen holdt et indlæg, der vel kan karakteriseres ved ikke at være voldsomt analytisk, men mere båret af oprigtig indignation.
Til det vil jeg bare sige, at jeg godt forstår, at netop denne diskussion kalder på meget engagement, og det gør den i øvrigt også fra min side.
Det er, fordi vi her er ret tæt på mennesker, der kommer til at leve nogle liv, som bliver dårligere, end de behøvede at blive, på grund af fattigdom.
Jeg anerkender, at andre også er optaget af den diskussion.
Det undrer mig bare, at man ikke vil have det belyst og kvalificeret belyst og grundigt belyst.
Når man tænker på, hvad der ellers er villighed til at lave kommissionsarbejde om i Folketinget, er det da påfaldende. Man kunne gætte på, at det er, fordi der vil komme nogle ubehagelige ting frem, som regeringen ikke vil være interesseret i, f.eks. en bekræftelse af det billede, der fremgår af undersøgelsen, som Alsted Research lavede, nemlig at fattigdommen ikke har forskudt sig.
Jeg vil godt spørge hr. Jørn Pedersen, om det er derfor, der kommer sådan en meget lidt analytisk tale.
Er det, fordi det ville være ubekvemt at få et billede frem, der bekræfter undersøgelsen, som blev refereret i Aktuelt, nemlig at fattigdommen er den samme i dag, som den var dengang? Må jeg også godt sige til socialministeren, der siger, at jeg maler fanden på væggen, at jeg refererede til en undersøgelse, der er båret frem af en avis, som har en tættere tilknytning til socialministeren end til mig, i hvert fald partimæssigt.
Jeg refererede i øvrigt også til en undersøgelse, som vi selv betalte for at få lavet af et uafhængigt institut, der hedder CASA, da Folketinget nu ikke syntes, at det var en opgave, det var værd at gå i dybden med.
De to uafhængige undersøgelser bekræfter det samme billede.
Er det grunden til, at retorikken og stemmeføringen er så høj: at det ville aftegne et ubehageligt billede, som man helst ikke vil have frem?
Jeg spørger bare.
Det er da nærliggende at tro, når man beskæftiger sig med området her. Jeg vil også sige til socialministeren, at jeg har kvitteret for regeringens evne til at skaffe arbejdspladser i modsætning til den borgerlige side.
Det er, fordi vi anser det for at være et politisk område, som vi synes er meget vigtigt, og som altid har en meget højere vægt hos en socialdemokratisk ledet regering.
Jeg vil også godt til slut kvittere for socialministerens villighed til at slås for, at det i hvert fald ikke skal være statistikdøden, der gør, at vi får endnu mere upræcise diskussioner om det her i fremtiden.
Vi har en fælles opgave, synes jeg, i at sikre, at vi får et så retvisende billede som muligt, og det drejer sig om, at vi fortsat får statistikker for hjemløshed, for narkomaniens omfang, og også fortsat får den forskning, som Socialforskningsinstituttet står for.
Jeg vil så bare runde af med at sige, at forskellen på at lave en kommission og lade Socialforskningsinstituttet lave en undersøgelse er, at en kommission vil være i stand til at komme med anbefalinger.
Jeg formoder, at ministeren også anerkender, at et relativt uafhængigt institut som Socialforskningsinstituttet i sagens natur ikke vil fremkomme med egentlige anbefalinger, men vi har brug for nogle anbefalinger, der efter en sammenhængende analyse peger på: Hvordan bryder vi det fattigdomsmønster, der ellers reproduceres generation efter generation?
Jeg siger tak for debatten.
Den var engageret, men det ærgrer mig, at man endnu ikke er kommet til det punkt, hvor man ser nødvendigheden af at foretage noget mere sammenhængende, hvis vi skal bryde de fattigdomstræk, vi ellers ikke har været i stand til at bryde.